**6.3. Ο κοινωνικός έλεγχος.**

**Η έννοια των κοινωνικών κανόνων.**

Οι **κοινωνικοί κανόνες** είναι συλλογικά αποδεκτά **πρότυπα συμπεριφοράς**, με τα οποία **αξιολογούνται** και **ρυθμίζονται** από την κοινωνία οι συμπεριφορές των ατόμων μελών της.

**Ταξινόμηση ανάλογα με τους τομείς συμπεριφοράς που ρυθμίζουν.**

Μπορούμε να τους **διακρίνουμε** σε:

1. **Γενικούς**, δηλαδή κανόνες που αφορούν **όλα τα μέλη** της κοινωνίας π.χ. θέματα ηθικής συμπεριφοράς, σεβασμός στα εθνικά σύμβολα, στην πολιτιστική κληρονομιά κλπ.

2. **Ειδικούς**, δηλαδή κανόνες που αφορούν **μόνο ορισμένα** άτομα ή ομάδες όπως, ο ρόλος του δημοσίου υπαλλήλου, ο ρόλος του μέλους ενός κόμματος κλπ.

Μέσω της εκμάθησης των κοινωνικών κανόνων κατά τη διαδικασία της κοινωνικοποίησης, οι άνθρωποι **κατανοούν** ποιες συμπεριφορές θεωρούνται αποδεκτές και

ποιες όχι (τρόποι αμφίεσης, ομιλίας, καλής συμπεριφοράς κλπ.).

**Περιγραφή της σχέσης της κοινωνικοποίησης και του κοινωνικού ελέγχου.**

**–** Η κοινωνικοποίηση μας μαθαίνει τι επιτρέπεται και τι δεν επιτρέπεται. Ο κοινωνικός έλεγχος λειτουργεί **συμπληρωματικά**, δηλαδή έχει σαν **στόχο** οι άνθρωποι να **συμμορφωθούν** σε αυτά που ορίζουν οι φορείς κοινωνικοποίησης.

**Οι φορείς κοινωνικοποίησης ασκούν ταυτόχρονα και κοινωνικό έλεγχο;**

**– Συνήθως** ασκούν αλλά **δεν έχουν** την **ίδια δύναμη** στην άσκηση κοινωνικού ελέγχου. Για **παράδειγμα,** η **οικογένεια** είναι πολύ σημαντικός φορέας κοινωνικοποίησης αλλά και κοινωνικού ελέγχου, ενώ τα **Μ.Μ.Ε.** δεν έχουν τη δυνατότητα να επιβάλλουν κυρώσεις, παρότι επηρεάζουν την κοινωνική συμπεριφορά.

**Πότε ασκείται ο κοινωνικός έλεγχος;**

**– Προληπτικά** (εκ των προτέρων), για να **μην υπάρξει παραβίαση** των κανόνων (οι συστάσεις από τον καθηγητή στο μαθητή που διακόπτει αναίτια την εκπαιδευτική διαδικασία).

– **Κατασταλτικά** (εκ των υστέρων), δηλαδή **αφού παραβιαστούν** οι κανόνες (ωριαία αποβολή ή μεγαλύτερες ποινές).

**Με ποιους τρόπους ασκείται ο κοινωνικός έλεγχος;**

α. Με **θετικό** τρόπο, **δηλαδή** με επιβραβεύσεις, παροτρύνσεις, επαίνους, που **στοχεύουν** στην επανάληψη αυτής της συμπεριφοράς.

β. Με **αρνητικό** τρόπο, **δηλαδή** με αποδοκιμασίες και ποινές,, που **στοχεύουν** στην αποφυγή της συμπεριφοράς αυτής.

**Σε ποια είδη διακρίνεται ο κοινωνικός έλεγχος;**

**–** Ο κοινωνικός έλεγχος **διακρίνεται** σε **τρία είδη**:

**α. Άτυπος κοινωνικός έλεγχος.**

**– Γίνεται** με βάση τα ήθη, τις παραδόσεις, δηλαδή με τους **άγραφους** κανόνες μιας ομάδας ή κοινωνίας.

**– Ασκείται** με άμεσες ή έμμεσες υποδείξεις, με χειρονομίες, μορφασμούς,, με αποδοκιμασίες, επιβραβεύσεις καλ.

– **Ασκείται** κυρίως σε **μικρές** κοινωνικές ομάδες ή σε **παραδοσιακές** κοινωνίες όπου οι σχέσεις είναι άτυπες και προσωπικές.

**–** Μερικές φορές είναι πιο **αποτελεσματικός** από τον τυπικό έλεγχο διότι οι άνθρωποι φοβούνται την περιθωριοποίηση.

**β. Τυπικός κοινωνικός έλεγχος.**

**– Γίνεται** με βάση γραπτούς κανόνες (νόμοι αποφάσεις κλπ)

- **Ασκείται** κυρίως από το κράτος αλλά και από το σχολείο, τη θρησκεία, την οικογένεια.

– Αυτό το είδος κοινωνικού ελέγχου **ασκείται** κυρίως σε **μεγάλες** ομάδες και στις **σύγχρονες** κοινωνίες, όπου οι σχέσεις είναι τυπικές και απρόσωπες.

**γ. Αυτοέλεγχος.**

<< Είναι οι **φραγμοί** που θέτει ο άνθρωπος στον εαυτό του, **είτε** επειδή **φοβάται** την τιμωρία, **είτε** επειδή **θεωρεί** τους κανόνες λογικούς και αναγκαίους>>.

Για **παράδειγμα** δεν κλέβουμε είτε γιατί θεωρούμε την κλοπή άδικη πράξη, είτε επειδή φοβόμαστε την τιμωρία.

– Ο **βαθμός** αυτοελέγχου εξαρτάται από το **βαθμό** ομαλής κοινωνικοποίησης άρα και από το **βαθμό** εσωτερίκευσης των κοινωνικών κανόνων.